Lisbeth Bech-Nielsen (SF), 2023-05-15:
Vi mener, at vi i dag kan tale om et mere ansvarligt finanslovsforslag end det forslag, som regeringen fremsatte.
I det forslag var der nemlig ikke den nødvendige finansiering af Klimarådet næste år, og der var ikke rigtig afsat noget til at fremme trivslen hverken blandt børn, unge eller familier.
Det er der nu, og det kommer jeg tilbage til.
Det her års finanslovsforslag er specielt.
Det kommer til verden halvvejs igennem året, og der er historisk få penge at forhandle for.
Finanslovsforslaget fødes også ind i en verden, der har oplevet den største inflation i over 40 år, og det er der god grund til at håndtere i en finanslov.
Det er klogt at holde igen i tider, hvor inflationen er høj, men der er mange måder at bekæmpe inflation på.
Det vigtige er, at vi ikke samlet set puster til aktiviteten i samfundet.
Det havde været rimeligt, om Mærsk havde betalt en skat af deres overnormale profitter, der er hentet ind på grund af inflationen og eftervirkningerne af corona.
Men nej, Mærsk betaler ikke skat i procenter, men i promiller.
Jeg gentager lige: Mærsk betaler ikke skat i procenter, men i promiller.
Mellemhandlerne bliver heller ikke beskattet af deres gigantiske profitter, som har flænset forbrugernes husholdningsøkonomi.
300 mio. kr. i bonusser til enkeltpersoner har vi set, men regeringen vil ikke indtænke mellemhandlerne i særskatten.
Andre lande gør det, og konkurrencekommissær og næstformand i Europa-Kommissionen Margrethe Vestager var for få dage siden ude at opfordre til, at man fik mellemhandlerne med, og at man lagde et loft over bonusser, for det handler om så voldsomme profitter, og de er ikke opnået ved dygtighed, men ved at pelse kunderne, der i forvejen har ondt i økonomien.
Så man kunne have gjort mere, og man kunne have gjort noget andet end det, man har gjort, og det er netop pointen.
Politik handler om vilje, om valg, om prioriteter; nødvendighedens politik findes ikke.
Vi havde også gerne set, at der var afsat et stort beløb til jordopkøb og skov, som ingen påvirkning har på inflationen, eller at vi levede op til vores internationale forpligtelser og gav klimabistand til verdens fattigste lande, hvilket heller ikke påvirker inflationen.
Det var ikke muligt den her gang.
Når vi er med i årets finanslov og også er det med et smil på læben, er det, fordi vi har fået opfyldt mange af vores ønsker.
Vi har sikret SF's mærkesag, ekstra barsel til tvillingefamilier.
De familier optræder i dag desværre i mange negative statistikker, netop fordi der ikke er den nødvendige tid til hvert enkelt barn.
De familier får nu 26 ekstra ugers barsel til fordeling mellem forældrene.
Det kommer til at gøre en verden til forskel, og i SF vil vi gerne rette en stor tak til de tvillingefamilier, der har båret borgerforslaget frem, brugt tid og kræfter på det, på trods af at de aldrig selv får noget ud af det.
Fremtidige tvillingefamilier skylder jer en stor tak: Michella, Mark og Josephine og alle jer andre bag borgerforslaget og alle jeres dejlige unger.
Derudover har vi sammen med Radikale Venstre sikret Klimarådets finansiering næste år, og ligesom fru Samira Nawa også var inde på, havde vi jo gerne set, at det havde været en varig finansiering, og vi synes egentlig, at det lidt er noget pjat, at vi ikke kan sikre den varige finansiering, der ville give ro i sindet og også gøre, at man kunne planlægge lidt længere frem.
Men det må vi så tage med til de finanslovsforhandlinger, der starter op igen lige om lidt.
Vi mener ikke, at det er noget, som oppositionspartier bør bære ind til bordet ved hver eneste finanslovsforhandling.
Det er en regering, der kalder sig selv ansvarlig, som har ansvaret for det.
Derudover har SF fået afsat 22 mio. kr. til at løfte arbejdet med at sikre flere demokratiske virksomheder.
Vi har sikret penge til trivsel blandt unge med finansieringen af Studenterrådgivningen.
Vi har fået afsat nogle penge til at opnå noget mere viden om PFAS.
Det er et kæmpeproblem, som vi skal gøre meget mere ved, som også fru Mette Abildgaard var inde på i sine kommentarer.
Vi har fået fremrykket dele af investeringerne i psykiatrien, og vi har finansieret Rådet for Grøn Omstilling.